Nerodne stvari med seksom

Seks ni vedno popoln prizor iz erotičnega filma. Včasih nekdo udari z glavo ob rob postelje, včasih poči vzmetnica, včasih telo izvede kak nepričakovan zvok.

In veš kaj? Ravno takrat se pokaže, ali sta dva res sproščena ali samo igrata predstavo za namišljeno kamero. Meni so nepopolni trenutki med seksom pogosto celo bolj seksi od brezhibnega “nastopa”.

Ko se dva znata nasmejati, se spet dotakniti in nadaljevati brez drame, postane vse skupaj bolj človeško, bolj intimno in veliko manj obremenjeno. Dober seks ni tisti brez napak. Dober seks je tisti, pri katerem napaka ne ubije želje.

Ko telo spusti zvok brez dovoljenja

Koža ploska ob kožo, postelja škripa, dih postane glasnejši, včasih pa se oglasi tudi kakšen zvok, zaradi katerega bi se najraje skrili pod odejo. Najbolj znan je zrak, ki se ujame tam spodaj in nato pobegne v najbolj neprimernem trenutku. Nič skrivnostnega, nič katastrofalnega, samo fizika z nekoliko slabim občutkom za timing.

Če se to zgodi meni, se ne pretvarjam, da je sobo napadla nevidna račka. Nasmehnem se in nadaljujem. Zrela oseba razume, da se med vročim seksom telo premika, odpira, stiska in spušča zvoke. Če nekdo zaradi tega izgubi vso željo, težava ni v telesu, ampak v pričakovanjih, ki so očitno nastala ob preveč spoliranih posnetkih.

Napačen gib in hiter padec iz erotike

Včasih namesto seksi obrata nastane neroden preval. Noga se zaplete v rjuho, komolec pristane na napačnem mestu ali položaj, ki je v glavi deloval naravnost genialno, v praksi zahteva gibljivost profesionalnega telovadca. Še pred sekundo si bil v svojem najbolj zapeljivem elementu, nato pa skušaš ugotoviti, čigava noga sploh visi čez rob.

Takšni trenutki niso konec vzdušja, če jih ne spremenimo v tragedijo. Pravzaprav znajo postati še bolj intimni, ker odpade potreba po popolnosti. Malo smeha sprosti telo, vrne lahkotnost in pogosto odpre pot do nečesa, kar deluje bolje. Seks ni izpit iz pravilnega izvajanja položajev. Če nekaj ne sede, spremeniš smer in poiščeš tisto, ob čemer oba pozabita na prejšnji spodrsljaj.

Ko smeh udari ravno sredi največje napetosti

Smeh med seksom še ne pomeni, da se nekdo norčuje iz tebe. Včasih pride zaradi živčnosti, nepričakovanega zvoka, čudnega izraza na obrazu ali preprosto zato, ker je situacija tako prijetno nora, da se mora nekje sprostiti pritisk. Telo ne ločuje vedno lepo med vzburjenjem, napetostjo in smehom, zato se vse skupaj včasih izlije na najbolj nepričakovan način.

Meni je smeh lahko zelo seksi, če ostane topel in povezujoč. Pokaže, da se ob nekom počutiš dovolj varno, da nisi ves čas pod nadzorom. Najlepši trenutek je tisti, ko se oba zasmejita, nato pa se pogled spremeni in smeh znova zdrsne v poželenje. Ta prehod je lahko presneto vroč, saj ni naučen, ampak povsem vajin

Besede, ki v glavi zvenijo bolje

Umazane besede znajo med seksom dvigniti temperaturo, lahko pa jo tudi hitro vržejo skozi okno. Nekdo izreče nekaj, kar je v fantaziji zvenelo nevarno seksi, v živo pa izpade kot slabo sinhroniziran erotični film. Potem nastane tista kratka tišina, v kateri oba razmišljata, ali naj se pretvarjata, da se ni nič zgodilo. Tu rešujeta ton in občutek za drugo osebo. Ni treba recitirati fraz, ki ti niso naravne.

Veliko bolj vroče je povedati nekaj preprostega, kar res čutiš, kot pa igrati lik, ki ga poznaš samo iz pornografije. Če se stavek ponesreči, ga lahko obrnemš v šalo ali brez posebne razlage nadaljuješ drugače. Samozavest ni v tem, da nikoli ne zgrešiš, ampak da se zaradi enega nerodnega stavka ne sesuje ves večer.

Ko telo ne sledi načrtu

Včasih želja obstaja, telo pa tisti trenutek ne sodeluje tako, kot bi si želeli. Erekcija izgine, vlažnost zamuja, orgazem se noče prikazati ali pa pride precej prej, kot je bilo načrtovano. To so trenutki, v katerih se hitro pojavi zadrega, posebej če smo prepričani, da mora telo vedno delovati kot dobro nastavljen stroj. A seks ni avtomat na gumb.

Utrujenost, stres, alkohol, zdravila, misli in pritisk naredijo svoje. Najbolj vroča reakcija ni panika ali užaljenost, ampak sproščenost. Obstaja ogromno dotikov, poljubov in načinov uživanja, pri katerih ni treba ničesar dokazovati. Ko pritisk izgine, se telo pogosto vrne na “tovarniške nastavitve”.

Nepopolnost včasih naredi seks bolj intimen

Popoln seks je lep v domišljiji, resnični seks pa ima lase v ustih, zmečkane rjuhe, napačne kote in trenutke, ko mora nekdo vprašati: “Čakaj, kam je zdaj šla moja roka?” Ravno zato je tako oseben. Ko vidiš, da si te nekdo želi tudi po nerodnem zvoku, smešnem gibu ali trenutku, ko nisi videti kot iz filma, se sprosti nekaj zelo pomembnega.

Ni ti treba več nastopati. Ostane želja, bližina in občutek, da si sprejet tudi v manj popolni izdaji. Meni je to ena najbolj seksi oblik intime. Ko se lahko med seksom nasmeješ, potem pa brez sramu nadaljuješ tam, kjer sta ostala.